शिशुपाल क्रोध के मारे आग-बबूला हो गया। उसने भरी सभा में कहा कि तुम सब इस ग्वाले को क्यों मूर्खतावश पूज रहे हो? यदि इसने बचपन में किसी पक्षी (बकासुर), घोड़े (केशी) अथवा बैल (वृषभासुर) को मार ही डाला तो क्या हुआ? वे कोई युद्ध के उस्ताद तो नहीं थे। यदि इसने चेतनाहीन छकड़े (शकटासुर) को पैर मारकर उलट दिया तो क्या चमत्कार हुआ? यदि इसने गोवर्द्धन पर्वत को सात दिन तक उठा रखा तो कौन-सी अलौकिक घटना घट गई? अरे, वह पर्वत तो दीमकों की बाँबी मात्र है। जिस महाबली कंस का नमक खाकर यह पला था, उसी को इसने मार डाला। है न कृतघ्नता की हद? जिसने जन्मते ही स्त्री (पूतना) को मार डाला, उसे ही तुम जगत्पति बतलाते हो।